ပဝါရဏာ

(၁) ဖိတ်ခေါ်ခြင်း။ 

(၂) မြင်ခြင်း၊ ကြားခြင်း၊ ယုံမှားခြင်းတို့ဖြင့် သံဃာကို ဖိတ်ခေါ်ကြောင်းဖြစ်သော အခွင့်ပေးခြင်း၊ (ဝိနည်းအရ) ဖိတ်ကြားခြင်း၊ ပဝါရဏာ ပြုခြင်း။ ဝဿံဝုတ္ထ(ဋ္ဌ)ပဝါရဏာ။ 
## ကောသလတိုင်း ဇနပုဒ်မှ ရဟန်းတို့၏ ကတိကဝတ်
ကောသလတိုင်းရှိ ဇနပုဒ်၌ ရဟန်းများစွာ ဝါကပ်သောအခါ ညီညီညွတ်ညွတ်ဖြင့် ချမ်းသာစွာနေနိုင်ရန်၊ ဆွမ်းဖြင့် မပင်မပန်းနေထိုင်နိုင်ရန် ရည်ရွယ်လျက် အချင်းချင်း စကားမပြောကြဘဲ နေကြရန်ဖြစ်သည်။ "ဆွမ်းခံရွာမှ ဦးစွာ ပြန်လာသောရဟန်းသည် ခြေဆေးရေ၊ ခြေဆေးအင်းပျဉ် စသည်ကို တည်ထားရမည်။ ဆွမ်းကျန်၊ ဆွမ်းပိုထည့်သော ခွက်ကို ဆေးကြောလျက် တည်ထားရမည်၊ နောက်မှ ရောက်လာသော ရဟန်းသည် ဆွမ်းစားလိုက စား၍၊ မစားလိုသော် စိမ်းစိုသောမြက်သစ်ပင် မရှိရာ၌ ဆွမ်းကို စွန့်ရမည်၊ ခြေဆေးရေ၊ ခြေဆေးအင်းပျဉ် စသည်ကို သိမ်းဆည်းရမည်။ ဆွမ်းစားဆောင်ကို တံမြက်စည်းလှည်းခြင်း၊ သောက်ရေသုံးဆောင်ရေ မရှိသည်ကို မြင်တွေ့သောရဟန်းသည် ဒုတိယရဟန်းကို လက်ယပ်ခေါ်လျက် သောက်ရေသုံးရေ တည်ထားရမည်၊ စကားပြော၍ မခေါ်ရ" စသော ကတိကဝတ်တို့ကို ထားလျက်နေကြကုန်၏၊ 
## ပဝါရဏာကို ခွင့်ပြုခြင်း
ဝါကျွတ်၍ ဇေတဝန်ကျောင်းသို့ လာကုန်လျက် မြတ်စွာဘုရားကို ဖူးမြင်ကြသောအခါ ဘုရားရှင်က “ချမ်းသာစွာနေကြရပါ၏လော” စသည်ဖြင့် မိန့်တော်မူသောအခါ မိမိတို့ပြုအပ်သော ကတိကဝတ်တို့ကို လျှောက်ထားလျှက် ချမ်းသာစွာ နေကြရပါကြောင်း လျှောက်ထားသည့်အခါ ဘုရားရှင်က "ချမ်းသာစွာ မနေရကြရပါဘဲလျက် ချမ်းသာစွာ နေကြရပါကုန်၏ဟု ဝန်ခံကြ၏၊ နွား၊ ဆိတ်ကဲ့သို့ ရန်သူတို့၏ နေခြင်းကဲ့သို့ နေကြကုန်လျက် ချမ်းသာစွာ နေကြရပါကုန်၏ ဟု ဝန်ခံကြ၏၊ တိတ္ထိတို့ ဆောက်တည်အပ်သော သူ*အ*ကဲ့သို့ စကားမပြောဆိုခြင်းအကျင့်ကို အဘယ့်ကြောင့် ဆောက်တည်ဘိသနည်း စသည်ဖြင့် ကဲ့ရဲ့တော်မူ၍ စကားမပြောခြင်းအကျင့်ကို ဆောက်တည်သောရဟန်းအား ဒုက္ကဋ်အာပတ်သို့ ရောက်၏" ဟု ပညတ်တော်မူသည်။ ထို့နောက် ဘုရားရှင်သည် “ဝါမှ ထသော ရဟန်းတို့အား မြင်၍ဖြစ်စေ၊ ကြား၍ဖြစ်စေ၊ ယုံမှား၍ဖြစ်စေ ဤ၃-ပါးသောအကြောင်းတို့ဖြင့် **ပဝါရဏာ** ပြုခြင်း၊ ဖိတ်ကြားခြင်းငှာ ခွင့်ပြုတော်မူသည်။ 
## ပဝါရဏာကံ (၄)မျိုး
ပဝါရဏာကံသည် 
(၁) အဓမ္မေန ဝဂ္ဂ ပဝါရဏာကံ၊  
(၂) အဓမ္မေန သမဂ္ဂ ပဝါရ ဏာကံ၊  
(၃) ဓမ္မေန ဝဂ္ဂ ပဝါရဏာကံ၊ 
(၄) ဓမ္မေန သမဂ္ဂ ပဝါရဏာကံ ဟု လေးပါးရှိသည်။ 
ဘုရားရှင်သည် **ဓမ္မေန သမဂ္ဂ ပဝါရဏာကံ**-ကိုသာ ခွင့်ပြုတော်မူသည်။ 
## ဂိလာနရှိခဲ့သော် ပဝါရဏာပြုရမည့် နေရာ
**တစ်သိမ်တည်း**၌နေသော ဂိလာန	 ရဟန်းသည် သံဃဘောင်သို့ မလာရောက် နိုင်သော် ရဟန်းတစ်ပါးထံ ဆောင့်ကြောင့် ထိုင်လျက် “ပဝါရဏံ ဒမ္မိ၊ ပဝါရဏံ မေ ဟရ၊ ပဝါရဏံ မေ အာရောစေဟိ၊ မမတ္ထာယ ပဝါရေဟိ” ဟု ကိုယ်ဖြင့်, နှုတ်ဖြင့်, ကိုယ်နှုတ်ဖြင့် ပဝါရဏာပေးနိုင်သည်။ အကယ်၍ ထိုသို့ ပဝါရဏာပေးနိုင်လောက်အောင် ကျန်းမာရေး မကောင်းသော် ထိုရဟန်းရှိရာ၌ စုဝေး၍ ပဝါရဏာပြုကြရမည်။ အကျယ်ကို ဝိ၊၃၊၂၂၀-၂၂၀-ကြည့်။  

ပုရိမ ဝါမှ ထသောရဟန်းတို့အတွက် သီတင်းကျွတ်လပြည့်မှ တန်ဆောင်မုန်းလပြည့်တွင်းသည် သာမဂ္ဂီပဝါရဏာနေ့မည်၏။   

## ပဝါရဏာဌပန။ ပဝါရဏာ-ထား-တန့်ထား-ခြင်း
ပဝါရဏာပြုရန် သိမ်အတွင်းသို့ ရောက်လာသော ရဟန်းတော်များတွင် အာပတ်သင့်သော ရဟန်းပါဝင်သော် ပဝါရဏာဉာတ်ထားနေစဉ် (ထား၍ မပြီးဆုံးသေးမီ) “သုဏာတု မေ ဘန္တေ သံဃော၊ ဣတ္ထန္နာမော ပုဂ္ဂလော သာပတ္တိကော၊ တဿ ပဝါရဏံ ဌပေမိ၊ န တသ္မိံ သမ္မုခီဘူတေ ပဝါရေတဗ္ဗံ”ဟု “ပဝါရဏာတန့် ထားခြင်း” ကို ပြုနိုင်သည်။ ပဝါရဏာပြုပြီးသော အခါ၌ကား ပဝါရဏာ တန့်ထားခြင်းကို မပြုနိုင်၊ ပဝါရဏာပြုမပြီးမီ (ပြုနေစဉ်)၌သာ ပဝါရဏာကို တန့်ထားနိုင်သည်။ (ပဝါရဏာ တန့်ထားသည်ဆိုသည်မှာ အာပတ်တန်းလန်းနှင့် ဖိတ်မန်မှု(ပဝါရဏာ) ပြုနေသောရဟန်း၏ ထိုပဝါရဏာကို လက်မခံလိုခြင်းဖြစ်သည်။) 

မစင်ကြယ်သော ကိုယ်ကျင့်စသည်ရှိသောရဟန်း၏ ပဝါရဏာကို အခြားရဟန်း တစ်ပါးက တန့်ထားခဲ့သော် (ဖိတ်မန်မှုကို ပယ်ခဲ့သော်) ထိုတန့်ထားသောရဟန်းကို တန့်ထားရခြင်း၏ အကြောင်းကို မေးမြန်း၍ တရားအားလျော်စွာ ဆုံးဖြတ်ကုစားစေလျက် ပဝါရဏာ ပြုရမည်။  

(၃) ဆွမ်းဆေး စသော ပစ္စည်းတို့ကို အလိုရှိစေကြောင်းဖြစ်သော ဖိတ်ကြားခြင်း၊ ဆွမ်းဆေးစသည်တို့ဖြင့် ဖိတ်ကြားခြင်း၊ ပစ္စယပဝါရဏာ။  

(၄) ဘောဇဉ်ကို-ပယ်-တားမြစ်-ခြင်း၊ ပဝါရိတ်သင့်ခြင်း၊ အနတိရိတ္တပဝါရဏာ၊ ပဋိက္ခေပပဝါရဏာ။  

(၅) မွန်မြတ်သောခဲဖွယ်ဘောဇဉ်တို့ဖြင့် အလိုရှိတိုင်း ကိုယ်တိုင်ဖိတ်ကြားခြင်း၊ ယာဝဒတ္ထပဝါရဏာ။ 

(၆) ပဝါရဏာ-ပဝါရဏာကံ-ပြုရာနေ့၊ ပဝါရဏာနေ့။ 

(၇) ပဝါရဏာဉတ်။ 

## ဆက်လက်လေ့လာရန်
* ပဝါရဏာပွဲ
* ပဝါရဏာ အမေး+ အဖြေ

### ကိုးကား 
ကဏ္ဍ:ဗုဒ္ဓဘာသာ ဝေါဟာရများ